**Jurisprudenţă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu dragostea am scris un legământ

Şi l-am semnat pe-o frunză de arţar,

Iubirii vreau să dau un nou veșmânt,

Să zbor cu ea pe cer, ca un Icar.

Cu timpul am negociat minută,

Secundele nu vor mai plânge azi,

Iar orele îmi vor plăti o sultă

Când te curtează trubaduri nomazi.

Cu depărtare-am încheiat un pact

Și va pluti în palma mea, infimă,

De vom semna, să fim mereu, un act,

Vom eluda şi pasul ce oprimă.

- Mă iartă, dar eu nu ţin cont de legi,

Le-ncalc în mod voit, fără ruşine,

De-aceea-ţi cer, iubite, să delegi

Pe cineva... un avocat mai bine,

Să mă înveţe să gestionez

Prudent ceea ce simt, când îndrăzneala,

Mă-ndeamnă-n fantezii să evadez,

Să uit şi eticheta, şi morala.

Sau dacă vrei, hai, apără-mă tu,

În tine am încredere deplină,

Că legea pentru mine e tabu –

De-s vinovată ai şi tu o vină.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014